गोहाना-पिल्लूखेड़ा स्टेशनों पर चली घंटों तक तलाशी; कुछ नहीं मिला, हुई रवाना
हरियाणा के सोनीपत में पैसेंजर ट्रेन में बम की अफवाह के बाद हड़कंप मच गया है। पानीपत से रोहतक जा रही पैसेंजर ट्रेन को गोहाना में रोक लिया गया है पुलिस और डॉग स्क्वायड मौके पर पहुंचे हैं और ट्रेन के साथ ट्रेन को भी
हरियाणा के सोनीपत और जींद में दो अलग अलग पैसेंजर ट्रेनों में बम की सूचना के बाद हड़कंप मच गया। पानीपत से रोहतक जा रही पैसेंजर ट्रेन को गोहाना रेलवे स्टेशन और पानीपत से जींद जा रही दूसरी पैसेंजर गाड़ी काे पिल्लूखेड़ा रेलवे स्टेशन पर रोक दिया गया है। गोहाना में रोहतक से बम निरोधक दस्ते को बुलाया गया है। जींद वाली ट्रेन को करीब डेढ़ घंटे बाद और रोहतक वाली पैसेंजर को सवा 3 घंटे बाद रवाना किया गया। इनकी तलाशी में बम जैसी कोई चीज नहीं मिली।
पुलिस और डॉग व बम स्क्वायड ने मौके पर पहुंच कर रेलवे स्टेशन के साथ ट्रेनों को भी पूरी तरह से खाली करा दिया गया था। पुलिस इन दोनों ट्रेनों का कोना कोना छान मारा। सर्च अभियान की वीडियो ग्राफी भी की गई। जींद में पिल्लूखेड़ा सअेशन पर खड़ी ट्रेन को डेढ़ घंटे बाद रवाना किया, जबकि गोहाना में ट्रेन सवा 3 घंटे बाद रोहतक के लिए चली। यात्रियों को भारी परेशानी का सामना करना पड़ा।
बताया गया है कि जींद से पानीपत के रास्ते रोहतक तक चलने वाली पैसेंजर ट्रेन 04008 में जीआरपी को बम की सूचना मिली। इसको लेकर शुक्रवार दोपहर किसी व्यक्ति ने जीआरपी हेडक्वार्टर के कंट्रोल रूम में फोन कर गाड़ी में बम होने की जानकारी दी। इसके बाद रेलवे और जीआरपी में हड़कंप मच गया। आनन फानन में पुलिस ने ट्रेन की लोकेशन देखी और फिर इसे गोहाना रेलवे स्टेशन पर रोक लिया गया है।
आरपीएफ व जीआरपी कर्मियों ने पूरी ट्रेन और रेलवे स्टेशन को घेर रखा है। ट्रेन में सवार सभी यात्रियों को आनन फानन में बाहर निकाला गया। इसके बाद यात्रियों को रेलवे प्लेटफार्म से भी दूर करते हुए स्टेशन को खाली कराया गया है। रेलवे पुलिस ने चेकिंग अभियान शुरू कर दिया है।
पुलिस के कई अफसर भी मौके पर पहुंचे हुए हैं। इस दौरान यात्री पूरी तरह से दहशत में हैं। ट्रेन के हर डिब्बे की बड़ी बारीकी से जांच की जा रहा है। बम को लेकर फोन करने वाले की भी तलाश हो रही है। पुलिस ने ट्रेन की चार बार तलाशी ली। इसके बाद रोहतक से पहुंचे बम निरोधक दस्ते ने भी ट्रेन को अच्छे से खंगाला। 1:20 बजे पहुंची ट्रेन की तलाशी साढ़े 4 बजे पूरी हुई। इसके बाद 4:35 बजे इसे रवाना कर दिया गया।
पिल्लूखेड़ा स्टेशन पर भी मचा हड़कंप
दूसरी तरफ पानीपत से जींद आ रही पैसेंजर ट्रेन में भी बम रखे होने की सूचना मिली। ट्रेन को पिल्लूखेड़ा में रोकर डॉग स्क्वायड से चेकिंग अभियान चलाया गया। रेलवे के मुख्यालय से दोपहर को पानीपत से जींद की तरफ आ रही पैसेंजर ट्रेन नंबर 04971 में बम की सूचना मिली। इस पर रेलवे में हडकंप मच गया और टीमें पिल्लूखेड़ा रेलवे स्टेशन पर पहुंची और ट्रेन को रूकवाया।
ट्रेन रूकवाने के बाद यात्रियों को ट्रेन से नीचे उतारा गया और जांच शुरू की गई। डॉग स्क्वायड को बुलाया गया और काफी देर तक सर्च अभियान के बाद बम जैसी कोई चीज बरामद नहीं हुई। राजकीय रेलवे पुलिस और स्थानीय पुलिस ने मिलकर ट्रेन की जांच पूरी कर ली है। इस दौरान मौके पर फायर ब्रिगेड की गाड़ी भी मौजूद रही।
राजकीय रेलवे थाना के कार्यवाहक थाना प्रभारी विनोद कुमार ने बताया कि जिस समय कंट्रोल रूम से सूचना मिली, तब ट्रेन सफीदों रेलवे स्टेशन से निकल रही थी। जिस पर गाड़ी को पिल्लूखेड़ा रेलवे स्टेशन पर रुकवाई और गहनता से तलाशी ली गई। जांच में ट्रेन में कोई बम नहीं मिला है। जिसके बाद गाड़ी को गंतव्य के लिए रवाना कर दिया।